PAGE  
2
ועדת העבודה, הרווחה והבריאות

26.12.2006

הכנסת השבע-עשרה






נוסח לא מתוקן

מושב שני
פרוטוקול מס' 126

מישיבת ועדת העבודה, הרווחה והבריאות

שהתקיימה ביום שלישי ה' בטבת התשס"ז (26 בדצמבר 2006) בשעה 10:30

סדר היום: תקנות הבטיחות בעבודה (עבודה בגובה), התשס"ז 2006.

נכחו:
חברי הוועדה:

משה שרוני – היו"ר

מוזמנים:
עו"ד חנה מזור – לשכה משפטית, משרד התמ"ת

ורדה אדוארדס – סגנית מפקח עבודה ראשי, משרד התמ"ת

זאב דיבסק – הפיקוח על העבודה, משרד התמ"ת

אברהם דהן – בקר בנייה, משרד הבינוי והשיכון 

משה גורן – שירות הדרכה ומקצוע, משרד החקלאות ופיתוח הכפר

אל"מ עו"ד נזיה דבור – יועץ משפטי, אגף לוגיסטיקה רפואה ומרכזים, משרד הביטחון

אריה כרנדיש – ראש מדור בטיחות, התאחדות חקלאי ישראל

אריה רוטמן – מנהלי התאחדות מגדלי האבוקדו בישראל

יורם קוסקס – מנהל מחלקת הדרכה, המוסד לבטיחות ולגהות

מאיר מירן – מנהל טכני, YES
עו"ד טל חלדי – YES
דורון גוב – מהנדס בטיחות, חברת החשמל

פרג' עמאד – מנהל מחלקת בטיחות, חברת החשמל

יוסף צדיק – מנהל מחלקת בטיחות, חברת החשמל

משולם בן ציון – מנהל בטיחות, סולל בונה

אשר פרידמן – מומחה מטעם הוועדה

ייעוץ משפטי: גיל שבתאי

מנהלת הוועדה: וילמה מאור

רשמת פרלמנטרית: שרון רפאלי

תקנות הבטיחות בעבודה (עבודה בגובה), התשס"ז 2006

היו"ר משה שרוני:

בוקר טוב, אני מבקש את סליחתכם על האיחור, אבל הייתי מוכרח להיות בוועדת הכנסת בעניין שקשור לוועדה שלי בנושא בריאות ועבודה, כדי שאחרים לא יחטפו את הנושאים שאנחנו צריכים לדון בהם. 

אני פותח את הישיבה בנושא תקנות בטיחות בעבודה (עבודה בגובה), התשס"ז-2006.

ורדה אדוארדס:


הדיון הזה הוא דיון השלמה לאחר שישבנו לפני כשבועיים על התקנות האלה. 

היו"ר משה שרוני:

והיו חסרים בו נציגי החקלאים.

ורדה אדוארדס:


כן. מסיבה טכנית נדרשנו להתכנס שוב מאחר שנציגי החקלאים לא זומנו אז בטעות לישיבה. אני אסקור בקצרה את מה שנעשה אז, ואז ננסה להתקדם ולסיים.

התקנות שמונחות לפנינו באות להסדיר את כל נושא הבטיחות בעבודות בגובה. הנושא חשוב, עתיר סיכונים. אנחנו יודעים שיש צורך בהסדרה שלו בחקיקה. התקנות האלה רחבות, מקיפות את כל הנושאים החשובים ואת כל הסיכונים העיקריים בזמן ביצוע עבודות בגובה ודורשות נקיטת כל האמצעים שנדרשים כדי להקטין ולצמצם את הסיכונים בעבודות האלה. התקנות האלה היו בוועדה הזאת לפני כשנה, והועלו מספר הסתייגויות שנתבקשנו לדון בהן. הוזמן מומחה מטעם הוועדה שהיה אמור לתת את חוות דעתו בסוגיות האלה בבעיות שהתעוררו, והוא אכן עשה את העבודה והגיש את חוות דעתו. במקביל ישבנו בישיבות מרתוניות עם נציגי הייעוץ המשפטי של הוועדה ועם נציגים ממשרד המשפטים ועבדנו גם על תכנים מקצועיים וגם על תכנים משפטיים שדרשו עדכונים ותיקונים. התקנה שהונחה על שולחן הוועדה לפני שבועיים היא המוצר המוגמר לאחר כל העבודה הגדולה שנעשתה. זאת באמת תקנה גדולה ומורכבת ומאוד חשובה. בישיבה הקודמת נאמרו דברים מאוד תומכים ומעודדים בקשר לתקנה; היו כאן נציגים של גופים מאוד גדולים שמבצעים הרבה מאוד עבודות בגובה כל הזמן: חברת חשמל, סלקום, מוטורולה, סולל בונה, הצבא וכדומה. כל הגופים האלה השמיעו דברי תמיכה חמים, ואנחנו מאוד קיווינו שההליך יסתיים בפעם הקודמת. בעקבות הישיבה הקודמת היו כמה בקשות קטנות של הצבא ושל המוסד לבטיחות ולגהות, והן הגיעו על פתרונן, כלומר הצענו נוסחים שעונים על הבקשות לשביעות רצונכם. נשארה נקודת מחלוקת אחת עם החקלאים- -

היו"ר משה שרוני:

אני רוצה לשמוע אותם כדי להביע את דעתי בנושא הזה. אני מבין שיש להם כמה טענות שנצטרך לשקול בצורה רצינית מאוד. בבקשה, אדוני.

משה משה גורן:


אני מנהל שירות ההדרכה והמקצוע במשרד החקלאות, ובתפקידי אני גם עוסק בנושא הבטיחות בחקלאות במשרד החקלאות. יושבים כאן נציגי החקלאים מהתאחדות חקלאי ישראל ומארגון מגדלי האבוקדו. מטרת העל של כולנו היא למנוע את פגיעה של אנשים, גם בעבודה בחקלאות, איל על זה שאלה, ואין על זה עוררין. גם אנחנו מאוד מחייבים את התקנה כאן; אבל יש לנו הסתייגות בשני דברים שהיינו רוצים להעלות כאן.

היו"ר משה שרוני:

שני דברים מהותיים?

משה גורן:

נכון. ישבנו עם אנשי משרד העבודה והרווחה והגענו להרבה מאוד הסכמות בכל התחומים- -

היו"ר משה שרוני:

ב-90% הגעתם, ב-10% לא. 

משה גורן:

אולי ב-95% אפילו. נשארו בסך-הכול שני דברים שלא הגענו להסכמות, ולכן ראוי שנציג את זה כאן. 

הנושא הראשון הוא עבודה באפרון בזמן קטיף במטעים. התקנה מדברת על חובת רתימה ברתמה. לדעתנו, הדבר הזה לא טוב מכמה טעמים: הטעם הראשון הוא שזה עלול לסכן את האנשים. התקנה הזאת באה להבטיח עבודה בטוחה. אנחנו חושבים שהרתימה לסל האפרון בעבודה במטעים היא דבר מאוד ייחודי בחקלאות, וזה יכול לסכן את האנשים ולא להבטיח את בטיחותם.

היו"ר משה שרוני:

 למה?

משה גורן:

האפרון עובד בגבהים לא גבוהים – 3 עד 5 מטר, לא יותר. אם חלילה האפרון מתהפך במקרה שאדם רתום אליו מתחת לנקודת העגינה שלו- -

היו"ר משה שרוני:

 למה צריך להתהפך?

משה גורן:

האפרון נייד, הוא נכנס לעץ, יוצא מן העץ – הוא נכנס לתוך הענפים של העץ; זה מין כלי שיכול לעשות את זה, והוא מאוד ייחודי לחקלאות. לכן לפעמים הכלי יכול להיות נטוי והוא עלול גם להתהפך. ואם חלילה האדם רתום לסל שלו ולא יכול להשתחרר ממנו איכשהו, הוא יכול להיפגע מהסל.

היו"ר משה שרוני:

 אתה טוען שאם הוא לא רתום יש לו 2 שניות לקפוץ, ובגלל זה הוא לא יוכל לקפוץ מזה.

משה גורן:

הוא פשוט ייתפס בענף של עץ, כי הוא נמצא בתוך העץ. זה מה שקורה, אם זה קורה חלילה. לכן זאת טעות לחייב את הרתימה לסל בכלי הזה. 

היו"ר משה שרוני:

 אי-אפשר להגיד "טעות". יש אנשי בטיחות שאומרים שזאת לא טעות.

משה גורן:

אני מקבל את ההערה. בכל אופן, אנשי התאחדות חקלאי ישראל בדקו את זה גם בעולם, לא רק בארץ – במכונות האלה לא נהוג לרתום את האדם לסל. אני מבקש שגם החקלאים יגידו את דברם.


דבר שני, יש תקנה שמדברת על עבודה בגובה על-גבי במה, ואז מותר רק לבגיר לעבוד כך. אנחנו מבקשים שבעבודה בגובה, בייחוד במושבים ובקיבוצים תותר עבודה גם לנערים מגיל 16 - רק בעבודה עצמית, לא בעבודה שכירה – משום שאנחנו חושבים שעבודה של נערים כאלה היא חיונית מהרבה סיבות, גם בגלל עצם העזרה להורים או לקיבוץ, ושנית, עבודה של נערים בגיל הזה היא פשוט ערך. אם אנחנו מבטלים את היכולת לאפשר להם לעבוד זה מאוד חבל. כמובן, תמיד בוגר נמצא באזור, הם לא מפעילים את הכלי, הם רק עובדים על במה מאובטחת. אנחנו מבקשים שלצורך עבודה עצמית במטעים בקיבוצים ובמושבים תתאפשר עבודה גם לנוער מגיל 16 בעבודה עצמית.

היו"ר משה שרוני:

לדעתי, החליטו שהעבודה תותר כך רק לבגיר כי למרות שאנחנו מעונינים שהם יחזרו לחקלאות ולשורשים, לבן 16 אין אחריות כמו לבוגר. זאת הבעיה. אבל לא הגעתם להסכמה?

משה גורן:

לא. בעניין הזה לא הגענו להסכמה.

היו"ר משה שרוני:

 אתה יודע שכשנותנים לבני 16, יהיו על הכלי גם בני 14 ו-15. זאת הבעיה הרצינית ביותר, ובקיבוצים ובמושבים אין לנו מפקחים. צריך להיות לכם שיקול רציני מאוד בנושא או שאפשר להגיד שנער בן 16 יכול להיות על הכלי בנוכחות מבוגר.

משה גורן:

בוודאי. זה מה שאמרתי. אני מסכים אתך במאה אחוז. הוא גם לא מפעיל את הכלי, חלילה.

אריה רוטמן:


אני מנהל את התאחדות מגדלי האבוקדו בישראל, אבל יש לי מאות שעות עבודה על אפרון – עבדתי עם הבונים בחוף הכרמל.אין בזה שום היגיון. רוב המטעים בארץ נטועים על גדודיות, ויש שיפועים במטע. הגבהים שם הם לא של 10 מטר; היום יש נטייה לרדת בגובה המטעים. המטעים הצעירים נטועים בגבהים של 2.5-3.5 מטר, כלומר העבודה על אפרון תהיה פחות מסוכנת מאשר על סולם. אבל גם במטעים היותר גבוהים רתימה בנקודת עגינה נמוכה היא בלתי הגיונית, כי אם זה היה במקום גבוה שבמקרה של התהפכות הבן-אדם היה נשאר על רתימה היה בזה היגיון, אבל לקשור מישהו מתחת לנקודת העגינה שלו- -

היו"ר משה שרוני:

 מה גובה המנוף לתמרים?

אריה רוטמן:


אנחנו לא מדברים על תמרים. 

קריאות:

16-17 מטר.

אריה רוטמן:


אנחנו מדברים על אפרונים במטעים.

היו"ר משה שרוני:

אני יודע, אבל רציתי לעשות חישוב.

אריה כרנדיש:


אני הממונה על הבטיחות במערך החקלאי של התאחדות חקלאי ישראל. אני מודה על שיתוף הפעולה שזכינו לו מאגף הפיקוח של משרד התמ"ת. היינו שותפים לנושא הזה, ואני מסכים עם ורדה שנפילה מגובה הוא אחד הסיכונים הגדולים שיש בעבודה גם בחקלאות. לפני 4 שנים היינו שותפים לרעיונות האלה, וניסינו להגיע למשהו מוסכם. אז קודם כל תודה על הסיוע  שנתתם לנו ושראיתם חלק מהדברים. תודה גם לאשר פרידמן שנאות, והיה לפחות בסיור אחד בעניין המטעים. ניסינו להציג את הסיכונים שיש בתוך מטע – אני לא מדבר על תמרים, כי זה בגובה של 22 מטר. במטעים גם מי שלא חקלאי יודע שאין גזע, כי בהתחלה אמרו לקשור את וו העיגון לגזע העץ. אבל זה לא תמר, זה ענפים: אבוקדו, מנגו, נשירים אחרים. זה משהו שלא מחזיק מים. אז אם אין מקום לעגון את האדם על העץ או במקום גבוה מעליו, אז הרעיון הוא לעגון אותו עם הכלי. עם הכלי זה מסוכן, חברים. זה מסכן את החיים, כי זה נכנס לתוך הסבך, והוא נתפס בסבך, וזה גם יכול להוציא אותו מן הסבך- -

היו"ר משה שרוני:

 אי אפשר לשפר את הכלי הזה?

אריה כרנדיש:

אפשר לעשות עוד דבר שאנחנו דיברנו עליו: יש סכנה, ואנחנו לא רוצים שזה יעלה לגבהים גבוהים מדי – אנחנו הופכים את המטעים לנמוכים יותר כי זה גם כדאי כלכלית, ולכן אפשר לדאוג שבמקום שהוא יגיע עד גובה של 5.5 או 5.7 מטר לעשות אפשרות שהוא יגיע לגובה של 4 מטרים. זה דבר טכני שאפשר לעשות, ואנחנו בעד זה. אמרנו שאנחנו מוכנים- -

היו"ר משה שרוני:

 אפשר לעשות שהכלי יהיה אלסטי?

אריה כרנדיש:
אנחנו מדברים על קרקע לא יציבה, אנחנו מדברים על חקלאות. אנחנו לא מדברים על בית-אריזה - -

היו"ר משה שרוני:

מה זה "קרקע לא יציבה", 

קריאה:

יש גדודיות, שיפועים.

אריה כרנדיש:

זאת סביבת עבודה חקלאית. לכן אמרנו שצריך להתאים את התקנות לסביבת העבודה הייחודיות בחקלאות. אנחנו הסכמנו שהעבודה על הכלי הזה יהיה רק במטעים, לא בתחום אחר כדי לא לסכן אנשים אחרים. 

בנושא של בגיר. המחוקק הסכים כבר מזמן שנערים בחקלאות יוכלו לקבל רשיון נהיגה על  טרקטור שהוא כלי גדול ומסוכן. מותר להם להתחיל ללמוד בגיל 15 ולקבל רשיון נהיגה ולנהוג על הטרקטור הכי גדול, של 10 טון ולסחוב. הטרקטור הזה לא פחות מסוכן מהכלי הזה. אף אבא לא רוצה לסכן את ילדיו. האבא משגיח על הילדים שלו; אנחנו מדברים על עבודה עצמית, לא על חוק הנוער. אבא לא ייתן לבן שלו ללכת לבד אם הוא לא סומך עליו. גם סייגנו את זה בכך שנער יעבוד בגובה בהשגחת מבוגר, לא לבד. אנחנו מוכנים, תנו לנו את האפשרות הזאת. אין מספיק עובדים תאילנדים, אין עובדים במשקים. הפרי נושר מהעצים, ואין מי שיקטוף. למה שלא תיתנו את האפשרות הזאת? אנחנו לא רוצים לסכן את הילדים שלנו. נעשה את זה בצורה ראויה.

היו"ר משה שרוני:

תודה רבה. אני מבקש לשמוע את מר אשר פרידמן. אי-אפשר לגמור את הנושא הזה ככה?

אריה כרנדיש:

אני  חושב שהיה אפשר. אם היינו יושבים קצת יותר אפשר היה.

אשר פרידמן:


אני רוצה לומר מהי נקודת ההשקפה שלנו, ואתה תיווכח שהיה לנו קשה.

היו"ר משה שרוני:

בוא לא ניתפס להשקפות כשמדובר בבטיחות. מה אנחנו חושבים על העניין מבחינת בטיחות. 

אשר פרידמן:

כשאני שומע את הטיעונים האלה נגד רתימה ברתמת בטיחות זה מזכיר לי את הוויכוחים הגדולים שהיו כאשר דרשו בפעמים הראשונות להתקשר עם חגורת בטיחות במכונית. אמרו, אנשים אמרו שאם ייקשרו בחגורת בטיחות והדלת תיתפס או תהיה שריפה זה עוד יותר מסוכן, כי אנשים לא יכולים לברוח מהמכונית- -

היו"ר משה שרוני:

 אתה שמעת מה שקרה באמריקה? אמא הסיעה 3 ילדים. הילדים היו חגורים, וקרתה תאונה והאוטו נשרף. היא יצאה מהתאונה בסדר, והילדים נשרפו. מאז היא נהגה לנהוג בלי חגורה. כשהיא באה לבית-המשפט השופט אמר לה: "זה שאת יצאת, והילדים הלכו – זה מקרה אחד; אבל יכול להיות מקרה אחר שאם הם היו חגורים הם היו יוצאים חיים". 

אשר פרידמן:

לפני 25 שנה חקרתי תאונת מוות ליד אשקלון. כשהיה הפינוי הראשון מסיני הקימו שם משתלה. ליד המשתלה עבר קו מתח גבוה, אבל קודם עבר קו מתח גבוה שהיה על עמודי עץ עדיין. הם הלכו להעביר את המתח לקו מתח גבוה מבטון. הבן אדם, לפי הנחיות חברת החשמל, עלה על העמוד מבטון והתקשר אל העמוד, אבל הוא לא בדק את היציבות של העמוד למרות שהיו הנחיות איך לעשות את זה. ההנחיות היו שהשלט הקטן "זהירות, קו מתח גבוה" צריך להיות בגובה מסוים. אם הוא יותר גבוה זה סימן שהעמוד לא נתון היטב באדמה. כמובן, עמוד העץ היה בתוך דיונה, והוא היה נתון 20 סנטימטר בתוך הדיונה במקום 1.60 מטר. כמובן, העמוד התהפך ונפל ארצה, והאדם נהרג. הטיעון הראשון היה שאילולא היה חגור בחגורה הוא היה יוצא חי כי הוא היה נופל לתוך הדיונה. זה כמובן, לא היה טיעון שם- -

אריה כרנדיש:

זה לא עץ.

אשר פרידמן:

זה לא משנה כי העץ לא נשבר.

אריה כרנדיש:

לעץ יש ענפים, אפשר להיאחז בו. אפשר לא למות, לשבור יד או רגל, אבל להישאר בחיים.

אשר פרידמן:

יש עוד הרבה מאוד סיכונים אחרים שההיקשרות יכולה למנוע. 

אנחנו גם היינו בסיור וראינו שמאוד מקובל – המשטח מגודר, ואם מישהו רוצה להגיע קצת יותר גבוה הוא לוקח דלי, הופך אותו ועומד עליו ומנסה להגיע. החגורה לא תיתן לו לעשות את זה. לכן צריך לייצב את הכלי. אם הכלי יהיה מיוצב על-ידי המפעיל כמו שצריך הכלי הזה לא יתהפך. האם אני צריך לקחת מראש את האפשרות שהוא יתהפך? אני צריך למנוע את הסכנה במקורה, ולא להתחיל להגן על הדברים האלה. אני מאוד בעד שהאנשים יהיו חגורים. אנחנו היינו בשטח, דיברנו עם אנשי צבא, ואף אחד לא הביע התנגדות לכך.


בקשר לגיל. יש תקנות שאינן קשורות לחקלאות: "תקנות הבטיחות בעבודה (עגורנאים ומפעילי מכונות הרמה אחרות). בכל סוגי המכשירים האלה הגיל מוגבל ל-18. לפי ההגדרה, האפרון הזה מוגדר במפורש כמכונת הרמה אחרת. כלומר צריך לקבל הסמכה להפעיל מכונה כזאת. מאחר שהבמה קטנה, ואין מקום לשני אנשים, האדם שנמצא עליו צריך גם להפעיל אותו, והוא צריך רישיון, לפי התקנות ההן. אם הכנסת מאוד מעונינת להעלות את תודעת החקלאי הצעיר- -

היו"ר משה שרוני:

לא רק הכנסת, עם ישראל רוצה את זה.

אשר פרידמן:

אז אם כך צריך לשנות את החוק שם. אפילו מאותת שנותן איתות אסור לו להיות בן 16, רק בן 18.

אריה כרנדיש:

אבל לנהוג על טרקטור גדול, מותר לו.

אשר פרידמן:

כן. לפני הרבה שנים כל אחד יכול היה להפעיל עגורן, ובן אדם שנסע על אופניים עם מנוע עזר לא היה יכול. מה לעשות, זה המצב החוקי כרגע.

אלון שמש:


אני מחברת "הנדסה בגובה", אני מהנדס מכונות ובודק מוסמך. אני נתקל בהרבה מאוד כלים: מתקני הרמה, אפרונים, מתקנים לעבודה בגובה, עגורנים ומלגזות. אני רוצה להתייחס לעניין הרתמה בתוך הסל. אני הייתי שותף לכתיבת התקנות, והתלבטנו קשות בקשר לנקודה הזאת כי הטענה שהחקלאים מעלים היא נקודה קצת מחליצה. גם אם אני נמצא בתוך הסל, ואני צריך להיות רתום ברתמה, נראה לי שאם אני לא אהיה רתום אני אצליח להיחלץ מהמצב. הגיעו אנשי הסלולר ואחרים ואמרו שאם כבר מישהו רתום בתוך התא שיהיה רתום לנקודה קשיחה מחוץ לסל, כמו לדוגמה למגדל, לעץ עצמו. בדקנו את הדברים האלה בחו"ל, ומסתבר ששם קבעו חד-משמעית שהרתימה צריכה להיות לנקודה קבועה בתוך הסל. הסיבה היא שיהיה קו מנחה אחיד לכל סוגי המתקנים. ההיגיון הוא בדיוק מה שהסביר אשר פרידמן: יש הרבה סיכונים של נפילה מתוך הסל מכיוון שמטפסים על הגבהה, מכיוון שמנסים להגיע לנקודה גבוהה מתכופפים החוצה ולא מגיעים, והרתמה במקרים האלה עוזרת. זה בדיוק הסיפור שלך על חגורת הבטיחות ברכב. יש הרבה יותר מקרים שרתמת הבטיחות הצילה אנשים בגובה מאשר אחרים.

היו"ר משה שרוני:

 הרתמה אלסטית או לא?

אלון שמש:

הרתמה לא אלסטית. 

אני חשבתי בדיוק כמו החקלאים, ואחרי שלושה מקרים שנתקלתי בהם בשנתיים האחרונות השתכנעתי שאם אנשים היו רתומים בתוך הסל, היו נמנעות תאונות. יכול להיות שבחלק מהמקרים הרתמה הייתה עוצרת את האדם ומסכנת אותו כמו שמספרים כאן, אבל אני לא יכול לסמוך על זה שבאותו רגע הוא יהיה ליד העץ ויתפוס בענפים, והענף יחזיק אותו והקרקע תספוג את המכה שלו. 

אני אספר בקצרה על שלושה מקרים: במקרה אחד במפעל בצפון הארץ שני אנשים עומדים בתוך סל במלגזה, מפעילים כוח די גדול על הסל- -

קריאה:


במטע?

אלון שמש:

לא, במפעל.

קריאה:


לזה אנחנו לא מתנגדים. זה דוגמות לא רלוונטיות בכלל.

ורדה אדוארדס:


שימו לב, זה מאוד רלוונטי. תקשיבו.

אלון שמש:

שני האנשים נופלים על הקרקע מגובה של 4 מטרים. הם לא היו חגורים ברתמת בטיחות. הם מקבלים מכה בראש, ושניהם שוכבים עד היום בבית לוינשטיין. דרך אגב, יש אפרון מסוגים שונים בגבהים שונים, לבד מאפרון בגובה 3 מטרים.


במקרה אחר, במה דמוית אפרון מתהפכת במפעל ביטחוני בתל-אביב. הזרוע ננעצת באדמה, הסל נשאר בגובה של 5 מטרים, ובגלל המכה שני אנשים מוטחים על הקיר ונהרגים. אם הם היו רתומים ברתמת בטיחות הרתמה הייתה מחזיקה אותם, והם לא היו מגיעים לקרקע. 

המקרה האחרון קרה לפני חצי שנה בחברת סלולר ברעננה. הסל של אותו כלי כמו האפרון היה מורכב על משאית – אלה החבר'ה שמתקנים את הרמזורים, תולים דגלים או מחליפים אנטנות. לסל הזה יש מנגנון ששומר כל הזמן על המקבילות שלו, על כך שהוא יהיה מפולס. כי כשהזרוע עולה צריך לשמור על האיזון של הסל. המנגנון הזה נכשל, הסל הסתובב והתהפך כמו שהופכים כוס, אבל נשאר תלוי בקצה הזרוע בגובה 16 מטר. האדם שהיה בתוך הסל פשוט "נשפך" למטה, נפל, קיבל מכה, והוא משותק מהצוואר ומטה. 

לדעתי, צריך לקבוע בתקנה קו מנחה מאוד מדויק, אחרת יהיו פרצות. לדעתי, צריך להיות רתום בתוך סל.

זאב דיבסק:


אני ממשרד התמ"ת. עלה פה טיעון שיכול להיות שיש בו טעם, על כלי שמתהפך. אנחנו צריכים להפריד בין שני סוגים של נפילות מגובה: הסוג הראשון הוא נפילת האדם מהסל עצמו מכיוון שהוא לא רתום ברתמה שאמורה למנוע את הנפילה; והסוג השני – התהפכות הכלי עצמו. באשר לחלק הראשון אין בכלל שאלה שהרתימה ברתמה מונעת את הנפילה שלו מהכלי כשהוא מנסה לעלות על ענף קצת גבוה יותר וכדומה. 

בעניין התהפכות הכלי נאמר נכון, וגם כתוב בתקנות מפורשות שעצם העבודה על כלי כזה מחייבת לוודא שאין מכשולים לכלי ואין שיפועים מסוכנים באזור הכלי. זה חלק מהתנאים לעבודה בגובה. אני מפנה אתכם לתקנה 17 שמדברת בדיוק על העניין הזה. העובד חייב לוודא שהכלי נמצא במקום בטוח ויכול לנסוע עם הכלי באופן שלא יתהפך. לכן ברור שהתקנה הזאת אכן מדברת על העניין הזה, ואם הוא יעמוד בדרישות האלה ממילא הכלי לא יתהפך. קיבלנו 

לגבי החלק השני קיבלנו מסמך מרכז המידע של המוסד לבטיחות וגהות על מה שנעשה בכל העולם. גם ה-ILO שהוא ארגון העבודה הבינלאומי, גם ה-HSE שזה גוף העבודה באנגליה, גם הגוף הקנדי – כולם כותבים שבעבודות חקלאות, בעבודה מתוך משטחי הרמה חובה להירתם ברתמות בטיחות. נקודה. עם כל הכבוד לכך שאנחנו משתמשים בכלים קצת שונים, אנחנו לא רשאים בכלל מצפונית לא לחייב שימוש ברתמת בטיחות במתקן כזה. 

אני רוצה לומר עוד משהו על גיל 16.

היו"ר משה שרוני:

 על גיל 16 אין ויכוח, נצטרך לתקן.

זאב דיבסק:


אבל יש לי מה לומר על כך. אנחנו אישרנו עבודה בגיל 16.

היו"ר משה שרוני:

10 דקות הפסקה. אני רוצה שתשבו עם החקלאים עוד קצת, ואחר-כך נחליט החלטה נבונה וצודקת שכולם יהיו מבסוטים.

(10 דקות הפסקה)

היו"ר משה שרוני:

זאב, המשך בבקשה.

זאב דיבסק:

אני שוב חוזר על המשפט האחרון שאמרתי. על-פי ההוראות בחקלאות, בכל המקומות המכובדים בעולם, ארגון העבודה הבינלאומי וכן מה שקורה בבריטניה ובקנדה, הדרישה היא להירתם ברתמות בטיחות באותם מתקנים ובמות, ללא יוצא מן הכלל. זה כתוב, יש לנו מסמכים ותיעודים בינלאומיים על-כך. אני כמובן, מתנגד לעבודה בלי רתמת בטיחות.


בעניין נערים בגיל 16 אני מציע לחלק את זה לשלושה: ראשית, כתבנו במפורש שנערים בני 16 רשאים לבצע עבודות חקלאות, אבל בעבודות קטיף יש להשתמש בסולם שגובהו עד 3 מטרים. זאת אומרת, בן אדם שמגיע לגובה של 3 מטרים בסולם מגיע עם הידיים עד גובה של 5 מטרים. כתבנו והתרנו את זה. בעצם מדובר על משפחה אחת בלבד, כפי שאני מבין ויתקנו אותי חבריי. לא מדובר על אותו אפרון, שהרי ממילא באפרון רק המפעיל יכול להיות בו, כי זה תא קטן מאוד. בכל מקרה הוא הציע שהמפעיל יפעיל את הכלי, והנער יסייע בעבודה. לכן אנחנו לא מדברים על אותו אפרון, כי באפרון בגלל התא הקטן העובד עצמו הוא גם המפעיל. מדובר על עבודות גדיד תמרים. מציעים פה החברים שבעבודה של גדיד תמרים שנעשית בגובה של עד 22 מטרים, אפשר יהיה לאפשר לנער לעבוד אף על פי שהוא לא הפעיל את הכלי בעבודות גדיד תמרים. אם אנחנו נאפשר לנער בן 16 להגיע לגובה של 22 מטרים, אנחנו מחטיאים את המטרה.

היו"ר משה שרוני:

 מה עושים באפריקה שילדים בני 12 עולים- -

זאב דיבסק:

אפריקה זה עולם שלישי. 

קריאות:


- - -

אריה רוטמן:


אין גובה של 22 מטר.

זאב דיבסק:

אז יש 15, 17 ו-20 מטר. 

עמדתנו היא שהיות שמדובר בעבודות גדיד תמרים בגבהים מאוד גבוהים, לא בכדי כתבנו בכל התקנה הזאת שעבודה בגובה מותרת רק לאנשים בגירים. 

אריה כרנדיש:

- - - את הבדיקה שהמוסד לבטיחות עשה לגבי כלי עבודה בעולם. אנחנו הצגנו מסמך בפני כל החברים של בדיקה שעשינו. אנחנו לא עשינו בדיקה על כל כלי הגובה, אלא במיוחד על האפרון שהוא כלי ספציפי שהתאימו אותו לחקלאות בארץ, והקימו אותו במיוחד. יש 1,000 עד 1,100 כלים כאלה בעולם ועוד 400 כאלה שעליהם אנחנו מדברים, ואין חובת רתימה. אפילו בהולנד שזאת אחת המדינות המתקדמות ביותר אומרים שזה מסוכן. לכן העבודה שהציג אותה זאב היא לא מלאה, כי הוא מדבר על כל כלי הגובה. אנחנו לא מסתייגים לגבי כל כלי הגובה; אנחנו מדברים על עבודה ייחודית והתאמת העבודה המיוחדת בחקלאות. הכלי הזה מותר ועובדים אתו. האמינו לי חברים, אנחנו לא פחות ערים לסכנות ולא פחות דואגים לילדים שלנו ולעובדים שלנו. משק חקלאי לא מעסיק אלפי עובדים, זה לא מפעל. 

זאב דיבסק:

יש לי פה מידע מהמוסד לביטוח לאומי. אני רוצה להקריא משהו מהתקציר: "הנתונים מורים כי הענף הכלכלי שבו מספר התאונות הוא הגבוה ביותר הוא התעשייה. אולם מבחינת הפגיעות, כי אחוז המועסקים, הענף הפגיע ביותר הוא החקלאות". עם כל הכבוד, אני מבקש להסתייג מהדברים שנאמרים. אני מבין שדואגים לחיי הילדים, אבל אני מבקש שנעשה את זה כפי שצריך לעשות את זה, כמו שזה נעשה בכל העולם.

היו"ר משה שרוני:

תודה רבה. עורכת הדין חנה מזור בבקשה.

חנה מזור:


יש כמה שינויים שעשינו בשבוע האחרון, ואני רוצה לחזור עליהם כדי שזה יהיה ברור.

גיל שבתאי:


אני מציע שנקבל קודם החלטה בעניין החקלאות ולאחר-מכן נעבור לנושאים האלה.

היו"ר משה שרוני:

 אני הגעתי להחלטה שהיום נאשר את הרתימה, לפי היועץ המשפטי של משרד התמ"ת, ואם המציאות תוכיח שלא צדקנו, אני מבטיח לכם שנתקן את זה בלי בעיה. תודה.


בעניין גיל הנערים אמרתי שהבעיה היא שאם הנער גם צריך להפעיל את הכלי- -

גיל שבתאי:


הובהר כאן שהכוונה היא רק למי שאינו מפעיל.

היו"ר משה שרוני:

יש רק מקום אחד.

אריה כרנדיש:

שם אין לנו בעיה, שם אנחנו מסכימים. אנחנו מדברים על במות שבהן בהחלט צריך יותר מבן-אדם אחד. שם יש אנשים בוגרים ולידם הנער. אנחנו מבקשים לאפשר לנערים לעבוד שם, ובלבד שלא יפעילו את הכלי.

קריאה:


בתמרים.

זאב דיבסק:

אני אמרתי שמדובר בעבודות בגובה רב שהן מאוד מסוכנות. 

היו"ר משה שרוני:

מה הגובה שם?

זאב דיבסק:

אמרתי, בין 15-18 מטר. זה בלתי נתפס.

ורדה אדוארדס:

זה כמו בניין בן 5 קומות.

אריה כרנדיש:

אבל אין לו איפה ליפול. הבמה סגורה מסביב. הרי הסכמתם, ולכן פטרתם את זה מהרתמות, הבנתם שאין צורך. אם הוא מטפס יש לו שם נפילה של 1-1.20 מטר לתוך הבמה שסגורה לגמרי.

גיל שבתאי:


יש פטור מרתמה כאשר העבודה נעשית ממרכז הבמה. אבל אני מבקש להעיר שאם הכוונה היא לגבי עבודות גדיד צריך לבחון עבודות אחרות בענפים אחרים מחוץ לחקלאות, אם גם שם יש מקום להתיר לנערים בני 16 לעבוד. התקנות, להבנתנו, מייחסות ערך עליון לבטיחות בעבודה, וערכים אחרים הם משניים בהן. הנחת המוצא של התקנות היא שנערים בני 16-18 אינם אחראיים דיים לצורך עבודה בגבהים האלה. ניתן פטור אחד, כפי שזאב אמר, לעניין עבודה בסולמות עד 3 מטר בקטיף. אם הוועדה מבקשת לסטות מהעיגון הזה צריך לבחון את התקנות לכל אורכן.

אריה כרנדיש:

אם יש אדם בגיר ומנוסה שקיבל הכשרה מתאימה, לפי כל הכללים שכתובים בתקנה, והוא מפעיל את הכלי ומעלה יחד אתו נער בן 16, שהוא עצמאי, לא שכיר- -

זאב דיבסק:

אז התקנה לא חלה עליו כי הוא לא עובד.

אריה כרנדיש:

אדם צעיר שהוא עובד עצמאי, לא עם תלוש משכורת. אם הבן שלי עובד אתי על הבמה, למה אתם- - -. אין עובדים בישראל, אני סומך עליו, אני נותן לו את ההכשרה המתאימה. תנו קצת צ'אנס לחקלאים. בכל זאת החקלאות שונה ממה שהייתה, היא הולכת ומצטמצמת, ובנושא הטכנולוגיה היא מכניסה את הדברים המתקדמים ביותר. יש לנו חקלאות מפוארת במדינה.

גיל שבתאי:

ואיפה השוני הרלוונטי כאן לעניין ענפי תעשייה שגם בהם יש עובדים עצמאיים שרוצים שילדיהם בני ה-16 יעבדו שם? אתה מבקש להכניס שינוי שאין בו שוני.

אריה כרנדיש:

השוני הוא שסביבת העבודה היא שונה. אנחנו מדברים על סביבת עבודה חקלאית שהיא שונה מכל ענף אחר. תבינו.

גיל שבתאי:

אבל לא לעניין אחריות העובד.

זאב דיבסק:

נכון.

גיל שבתאי:

זה המפתח לעניין הגיל.
אריה כרנדיש:

אבל משק עצמאי הוא משק גם עם עבודה עצמית. אם אתם לא מספיק אחראים כהורים אתם לא תעסיקו את הילדים שלהם גם אם אתם סומכים עליהם, וגם אם הם עובדים כל הזמן. אנחנו מנסים לחנך אותו, אנחנו לא רוצים לסכן אותו.

היו"ר משה שרוני:

 אני מבין את הדברים האלה. זאת אחריות רצינית מאוד.

אריה כרנדיש:

אם המדינה נתנה רישיון לטרקטור בגיל 16- -

היו"ר משה שרוני:

 המדינה נתנה רישיון לטרקטור וראינו מה קרה בשבוע שעבר. אני לא יודע אם אני הייתי נותן, תאמין לי. זאת אחריות כבדה מאוד. אתם צריכים לשקול היטב. אני מוכן לבוא לקראת החקלאים מעל ומעבר, אבל צריך להיות קצת רגש. אני רוצה שיעבדו, אבל לא בדברים שיש בהם אפילו 10% סכנה. אני לא מוכן לסכן נער בן 16 אפילו כשיש לי 10% סכנה. אני רוצה שיהיה הכול, אבל אי-אפשר. 

אריה כרנדיש:

לכן הסכמנו שבאפרון יהיה רק בגיר.

היו"ר משה שרוני:

אנחנו עוד נחשוב על זה. בינתיים לא.

גיל שבתאי:

בנוסח התקנות כפי שהוועדה- - - הנושא הזה לא נכנס.

היו"ר משה שרוני:

נכון מאוד.

גיל שבתאי:

חנה, את רוצה לסקור את השינויים האחרים?

חנה מזור:


יש די הרבה שינויים: ראשית, הוספנו את תקנה 62 בעקבות פנית הצבא בשבוע שעבר. אני אקריא את הנוסח, הוא כפוף לאישור משרד המשפטים. עדיין לא השגתי את זה- -

היו"ר משה שרוני:

 אני מקווה שתשיגי.

חנה מזור:

א. לעניין פרקים ח', ט', ותקנה 62: "ביחידות של צבא הגנה לישראל העוסקות בהכשרת בעלי מקצוע מהסוג שבתקנה, יראו כל מקום שנאמר "מפקח עבודה ראשי או מפקח עבודה אזורי", כאילו נאמר "הרמטכ"ל או מי שהוא מינה", ובלבד שלא יפחתו מהדרישות הקבועות בתקנות אלו בהתאמות הנדרשות". ב. "לעניין תקנות 12(9), 34(8), 40(4), (59) ו(60), ביחידות של צבא הגנה לישראל העוסקות בבעלי מקצוע מהסוג שבתקנה, אם נדרשה הודעה מסוג ההודעות כמפורט בתקנות, יראו כל מקום שנאמר "מפקח עבודה ראשי" או "מפקח עבודה אזורי" כאילו נאמר "ראש מנהל הבטיחות בצה"ל" – ואנחנו חושבים להוסיף: "או מי שהרמטכ"ל מינה לצורך זה בהתאמות הנדרשות". 

גיל שבתאי:

הכוונה היא שבכל מקרה זה לא יהיה הדרג המבצע, אלא הדרג שאחראי לנושא הבטיחות.

זאב דיבסק:

בהחלט.

חנה מזור:

הכוונה היא לתפקיד מטה. 

תיקונים בעקבות הערות שעלו כאן. בסעיף 1 של ההגדרות: בהגדרה "מוסד להכשרה" הוספנו: "גוף, לרבות המוסד לבטיחות ולגהות".

בעמוד 7, הוספנו להגדרה ל"תקן": "בהודעה שפורסמה ברשומות, ואשר הופקד לעיון הציבור גם במכון התקנים הישראלי".

זאב דיבסק:

בוודאי, כי תקן זה מכון התקנים הישראלי. זה פשוט טעות סופר שזה נשמט.

חנה מזור:

תקנה 11(1) בעמוד 11, בעקבות הערה מהבוקר: "להתקנת קווי עיגון קבועים, לרבות נקודות העיגון והתשתיות, הנדרשים בכל מפעל בעל מבנה קבוע, המחייב עבודה בגובה המשולבת בתנועה לאורך מסלול שאינו משטח מגודר; קווי העיגון האמורים יותקנו באישור מהנדס מכונות בודק מוסמך או מהנדס אזרחי רשום ורשוי, ובהשגחתו לפי התקן המתאים וכו'". 

בתקנה (3) הוספנו גם: "על-ידי מהנדס מכונות, בודק מוסמך או מהנדס אזרחי". 

תקנה 20(2) בעמוד 15: "הוא סולם נסמך המשמש למעבר בין דיוטות, המהווה חלק מפיגום זקפים או מפיגום עצמאי כהגדרתן בתקנות לעבודות בנייה".

בתקנה 27(א)(3) בעמוד 18 במקום 2.2 מטרים, "בין 2.1 ל-2.4 מטרים".

זאב דיבסק:
פשוט כדי שהמידה לא תהיה מדויקת. כי אז לכאורה אם זה 2.19 או 2.2 יגידו שיש סטייה. נתנו פשוט טולרנטיות כאן.

חנה מזור:

בתקנה 41(4)(ב) בעמוד 23 הוספנו אחרי "תרנים ועמודי חשמל" הוספנו "לרבות מערכות האבטחה". 

עמאד פרג':


רשום כאן "על-ידי מהנדס אזרחי". 

חנה מזור:

אז גם פה אותו דבר.

זאב דיבסק:

"מהנדס מכונות, בודק מוסמך או מהנדס אזרחי". 

עמאד פרג':

אנחנו בכל-זאת רוצים להעיר על נושא הרמטכ"ל. לפני רגע הצעתם שלרמטכ"ל תהיה אחריות, אז אותו נוסח גם לגבי המנכ"ל.

יוסי צדיק:


בסעיף הזה כתוב שהמנכ"ל צריך לתת הסמכה לכל עובד שבודק את העמודים של חברת החשמל. לדעתנו, המנכ"ל לא יוכל לעשות את זה, אלא גוף מקצועי מאושר בידי מנכ"ל או שהוסמך בידי מנכ"ל ומאושר בידי התמ"ת. לא המנכ"ל חותם- -

היו"ר משה שרוני:

המנכ"ל הוא לא מקצועי. אבל האחריות היא כמו של הרמטכ"ל.

קריאות:


נכון.

היו"ר משה שרוני:

למרות ששם מתחלפים המנכ"לים- -

זאב דיבסק:

אבל זאת בדיוק הסיבה, אדוני היושב ראש. בכל זאת בצה"ל יש חלוקה, ואם הרמטכ"ל מכפיף, הוא נותן את זה למשל לחיל הקשר רק לבה"ד, ולפי מה שכתוב פה זה בהכרח אותו דבר 

אשר פרידמן:

יש הבדל עקרוני. המוסד לבטיחות לגהות הוקם על-פי חוק ארגון הפיקוח על עבודה, על-פי החוק, ואפילו מוסדות המוסד מפורטים בחוק; אז אין צורך לכתוב "מנכ"ל"- -

קריאות:


אנחנו מדברים על חברת חשמל.

עמאד פרג':


זה צריך להיות אותו נוסח כמו של הצבא.

אשר פרידמן:

סליחה.

גיל שבתאי:

אתם מסוגלים לנקוב בשמו של האדם המקביל לראש מנהל הבטיחות בצבא? 

עמאד פרג':

- - -

גיל שבתאי:

מה תואר התפקיד? מי מנהל הרשות הזאת?

עמאד פרג':


רשות מוסמכת שהוגדרה במערכת- -

גיל שבתאי:

מי מנהל הרשות הזאת?

ורדה אדוארדס:


זה כאילו אנחנו מייצרים כאן מדינה בתוך מדינה. מדינת חברת חשמל. ממש ככה. אולי נכתוב תקנות מיוחדות לחברת חשמל.

היו"ר משה שרוני:

 לחברת חשמל יש נהלים? 

קריאות:


כן.

היו"ר משה שרוני:

מה אומרים הנהלים שלכם?

יוסי צדיק:
יש לנו גופים מקצועיים שמסמיכים את העובדים לבצע עבודות- -

היו"ר משה שרוני:

זה כתוב בנוהל?

עמאד פרג':


כן.

יוסי צדיק:


כתוב במפורש מי מסמיך, ולא על כל הסמכה המנכ"ל חותם. המנכ"ל מסמיך גופים מקצועיים שייתנו הסמכות לעובדים.

היו"ר משה שרוני:

כמו שהמנכ"ל מסמיך את מנהל אגף המשק, מנהל אגף הרכש וכדומה.

דורון גוב:


לטובת הבטיחות המנכ"ל מסמיך חטיבה מסוימת שאחראית על הנושא הזה, והעומד בראש החטיבה האחראי על הוראות הבטיחות בחברה. יש לו גופים מקצועיים, כמו יחידת בטיחות ארצית עם כל הכפופים לה, והם אלה שכותבים את הוראות הבטיחות.

עמאד פרג':

יש לנו עבודות עם סיכון גבוה יותר כמו עבודות מתח, שבהן אנחנו נוגעים בחוטי החשמל. אז המנכ"ל מאשר את העבודה? הוא לא מאשר את העבודה. יש לו גוף מהנדסים מוסמך שמסמיך את האנשים.

היו"ר משה שרוני:

אתם עובדים לפי החטיבות.

עמאד פרג':


נכון.

ורדה אדוארדס:

בתקנות האלה כבר הלכנו לקראת חברת חשמל, כבר נתנו לכם נישות מאוד מיוחדות, כמעט יצרנו תקנות חברת חשמל. יתכבד מנכ"ל חברת החשמל וימצא את הדרך לפתור את זה- -

יוסי צדיק:


מי שהוסמך על-ידו.

ורדה אדוארדס:

אנחנו לא צריכים להיכנס עד כדי כך- -

היו"ר משה שרוני:
יכול להיות שיהיה כך: "המנכ"ל או מי שהוסמך על-ידו".

גיל שבתאי:

זה לא יכול להיות סתם מי שהוסמך, כי הוא יכול להסמיך מישהו מאוד זוטר.

זאב דיבסק:

הוא יכול להסמיך את הש.ג.

יוסי צדיק:

לא נכון.

היו"ר משה שרוני:

גם הרמטכ"ל יכול להסמיך את הש.ג.

גיל שבתאי:


בעניין הזה התקנות קובעות שהרמטכ"ל לא יכול לרדת לש.ג. הוא יכול לרדת לדרג ביצועי בכיר מאוד עד ראש מנהל- - -

היו"ר משה שרוני:

גם המנכ"ל לא יכול לעשות את זה- - -

זאב דיבסק:

אבל הצבא זה משהו אחר, וחברת החשמל היא חלק ממדינת ישראל, עם כל הכבוד.

היו"ר משה שרוני:

אני לא יודע.

יוסי צדיק:

"גוף מקצועי" או "גוף מקצועי שהוסמך על-ידי - - -"

עמאד פרג':


אנחנו מיישמים את זה כבר ב- 90%.

ורדה אדוארדס:

אז כל מה שמפריע לכם זה שהמנכ"ל יצטרך להסמיך- -

עמאד פרג':


לא. אבל זה לא הגיוני ולא מעשי.

היו"ר משה שרוני:

מנכ"ל בחברת חשמל הוא מינוי פוליטי. יש חטיבה שאחראית לזה, יש מנהל שם.

ורדה אדוארדס:

אבל יש אחריות מנהלים. יהיה מאוד יפה אם פעם אחת בתקנות נקבע- -

היו"ר משה שרוני:

אני יכול לכתוב: "יושב ראש דירקטוריון חברת חשמל הוא אחראי". למה לא? 

דורון גוב:


הבטיחות היא בידיים שלנו, אנחנו צריכים את האנשים הקבועים שיעסקו את זה, לא מתחלפים.

ורדה אדוארדס:

אבל האחריות היא של המנכ"ל.

דורון גוב:


תמיד האחריות הגורפת היא של המנכ"ל.

היו"ר משה שרוני:

אני לא מבין מה ההתעקשות. אני מקבל את חוות הדעת- -

גיל שבתאי:

סליחה, אדוני, אני מבקש להבהיר מיהו המנהל האחראי שיוסמך.

היו"ר משה שרוני:

בדיוק.

יוסי צדיק:

אתה רוצה שם?

היו"ר משה שרוני:

לא, תפקיד. התפקיד הוגדר לפי הנהלים שלכם.

עמאד פרג':

יש לנו רשות מוסמכת שמוגדרת על-פי החוק.

יוסי צדיק:

אם אתה מטיל על מנכ"ל לקבוע גוף מקצועי שיאשר את זה, אז הוא בהחלט יוציא נוהל שהגוף מוסמך לאשר את זה. 

זאב דיבסק:

אבל מי הגוף? איך נקרא הגוף הזה?

יוסי צדיק:

היום הגוף הזה מפוזר בין 4 מחוזות.

זאב דיבסק:

זאת הבעיה.

היו"ר משה שרוני:

 אני הבנתי. יש מחוז דרום, מרכז וצפון. בשבילי המנכ"ל הוא הביג-בוס, והוא יסמיך את מי שהוא יסמיך. 

עמאד פרג':

שיסמיך.

היו"ר משה שרוני:

המנכ"ל הוא נותן הדין.

יוסי צדיק:

יכול להיות מישהו אחר?

עמאד פרג':

ניסינו. תרשום שניסינו.

חנה מזור:

תקנה 46 (א)(3) בעמוד 25: "מלמד או צוות הוראה הכולל מרצים ומדריכים" במקום "מועסק בו".


לתקנה 53 בעמוד 28 הוספנו בסוף: "והוא רשום בממשל". 

היו"ר משה שרוני:

 התקנות מאושרות. תודה רבה.

הישיבה ננעלה ב- 11:40

